Plan Roșu de intervenție la Câmpia Turzii. Mai mulți angajați intoxicați
- Mădălina Sfrijan
- 25 martie 2024, 14:14
Mai mulți angajați ai unei fabrici din Câmpia Turzii s-ar fi intoxicat cu o substanță de curățare. Conform primelor informații, aceștia au acuzat stări de greață și amețeli. În urma unui apel la 112, autoritățile au activat Planul Roșu de intervenție.
Muncitori intoxicați la o fabrică din Câmpia Turzii
Planul Roșu a fost activat, luni, la nivelul județului Cluj. Reprezentanții fabricii au semnalat o posibilă intoxicație cu o substanță de curățare. Cel puțin 12 angajați ai societății comercială de prelucrare a lemnului au acuzat stări de rău.
"Din informațiile primite la acest moment, 12 persoane, conștiente și cooperante, acuză stare de rău. Pentru asigurarea asistenței medicale de urgență, la nivelul județului Cluj a fost activat Planul roșu de intervenție care presupune suplimentarea resursei medicale la fața locului", conform unui comunicat al Inspectoratului General pentru Situații de Urgență (IGSU).
Intervenție contracronometru la o fabrică de prelucrare a lemnului
La fața locului a fost trimisă o mașină de stingere, o ambulanță SMURD, o autospecială pentru transport victime multiple, precum și trei ambulanțe SAJ.
"A fost activat Planul Roșu de intervenție. Spațiul unde aceste persoane lucrau a fost deja ventilat. La misiune iau parte o autospecială cu apă și spumă, 2 ambulanțe SMURD și 3 echipaje SAJ", a transmis ISU Cluj.
Muncitori intoxicați la o fabrică de prelucrare a lemnului
Conform ISU Cluj, în urma intervenției au fost evaluate medical 14 persoane. Din primele informații, angajații s-au intoxicat ar fi hraniclean, o substanță utilizată la curățarea pieselor de mobilier.
"În cele din urmă, un număr de 13 persoane au fost asistate medical. Toate au refuzat transportul la spital. Urmare a rezultatelor acestor evaluări a fost dezactivat planul roșu de intervenție, la ora 14.00. În cauză se efectuează cercetări sub aspectul infracțiunilor de neluarea masurilor legale de securitate și sănătate în muncă și nerespectarea măsurilor de securitate și sănătate în muncă.", au mai transmis cei de la ISU Cluj.